  Наталья Тетерина Пичи Пурга ёросысь Вуж Мӧнья гуртысь «Мылкыд» нылкышно ансамбль удмурт кырӟанъя «Элькуновидение-2018» вожвылъяськонын яратон сярысь «Тонэн артэ» кырӟанзэ быдэстоз. Репертуарысьтызы троссэ кырӟанъёсты сямен ик, тазэ но кырӟасьёс асьсэос малпазы. Со сярысь ивортодэтъя «Удмуртия» агентстволы коллективлэн кивалтӥсез но кырӟанлы крезьгур гожтӥсь Фаина Иванова вераз. Солэн кылъёсызъя, кырӟан нимысьтыз «Элькуновиденилы» гожтэмын. Ансамбльлы конкурсэ пыриськыны калык кемалась ӵектэ ни, нош туэ ёрос кивалтӥсьёс но дэмлазы. Гожтӥм вал кырӟан, «киосы мынам, киосы» шуыса кырӟало ук ай «Куинь Светӥос». Со «Тулыс мылкыд» кырӟанэз гожтэм берамы, малы сётӥды со кырӟандэс «Куинь Светӥослы» шуизы, асьтэос, пе, кырӟалэ вал. Собере гожтэ, пе, кыӵе ке выль кырӟан но мынэ «Элькуновидение» шуизы вал. Гожтӥм Фаина Иванова, «Мылкыд» ансамбльлэн кивалтӥсезПусъём, «Мылкыд» нылкышно ансамбль ог куинь ар талэсь азьвыл кылдӥз. Коллективын 44-60 аресъем 5 адямиос кырӟало, ньылез соос пӧлысь лулчеберет удысын ужасьёс, одӥгез – сиён-юон лэсьтонын. Та дырозь кырӟасьёс гурт котыразыгес концертъёсын потазы, нош ёрослэсь данзэ утён – со туж бадӟым кылкутон, соин ик ансамбльын тулкымъясько. Асьмеос туж кышкаськом, мар шуоз калык милемлы. Пургалась мылкыд сётӥзы, уд мынэ-а «Элькуновидение» шуыса. Туж бадӟым кылкутон, кышкаськом, утыр матэктэмъя сюлэм дырекъяны кутске Фаина Иванова, «Мылкыд» ансамбльлэн кивалтӥсезКивалтӥсь пусъе, «Элькуновидение» вожвылъяськон – со кырӟанэз калык пӧлы вӧлмытыны но ансамбльлы выль кылзӥсьёсты шедьтыны луонлык. Адямиослы кельшиз ке, милемлы со туж умой, шуэ Фаина Иванова. Ватсалом, та дыре «Элькуновидение» конкурсэ куриськонъёсты кутон йылпумъяськиз ни. Кырӟанъя вожвылъяськонэ пыриськыны мылкыдзэс 21 ёросъёсысь но каръёсысь кырӟасьёс веразы, соос пӧлын - Татарстанысь. Соосын тодматскыны татын луоз. Тодэ вайытом, 6-тӥ коньывуонэ «Мынам Удмуртие» телерадиокомпаниын куриськон сётэм вань коллективъёсты но нимаз кырӟасьёсты учкозы. Тужгес кужмооссэ, тунсыкооссэ кыкетӥ люкетаз лэзёзы, со 20-тӥ коньывуонэ «Аксион» культура дворецын ортчоз. Собере 12 устоосыз конкурслэн финалаз потозы, со 4-тӥ шуркынмонэ телеканаллэн меӵак эфираз мыноз.  Тегъёс: Лулчеберет Удмуртия ПичиПурга кырӟан Элькуновидение  